Cyngor Bwrdeistref Sirol Pen-y-bont ar Ogwr

Polisi ar Ddiogelu Data

# Cyflwyniad

Bydd Cyngor Bwrdeistref Sirol Pen-y-bont ar Ogwr bob amser yn cydymffurfio â'i ddyletswyddau o dan Ddeddf Diogelu Data 1998 (y Ddeddf) ac mae’n ymrwymedig, yn neilltuol, i gynnal ymddygiad o’r safon uchaf, lle bynnag y bo modd, fel y gorchmynnir gan y Ddeddf.

Rhaid i holl gyflogeion yr Awdurdod gydymffurfio'n llawn â’r polisi hwn, y Ddeddf a deddfwriaeth berthnasol arall.

Mae'r Ddeddf yn sefydlu fframwaith o hawliau a dyletswyddau sydd wedi'u bwriadu i ddiogelu data personol ac mae iddi ddau brif bwrpas:

* rhoi rhai hawliau penodol i unigolion byw (a elwir yn wrthrychau'r data), y mae eu data yn cael ei gadw gan yr Awdurdod, a
* rheoleiddio defnydd o’r data gan y rheiny (a elwir yn reolwyr data) sy’n casglu, yn cadw ac yn prosesu data personol ar wrthrychau data

Diffiniadau

Mae Atodiad 1 yn nodi diffiniadau yn unol â’r Ddeddf.

# Cyfrifoldebau o dan y Ddeddf

Mae Cyngor Bwrdeistref Sirol Pen-y-bont ar Ogwr yn rheolwr data ac mae ganddo ddwy brif ddyletswydd o dan y Ddeddf:

* hysbysu'r Comisiynydd Gwybodaeth bod gwybodaeth am unigolion yn cael ei chasglu ei phrosesu a’i chadw
* dilyn yr wyth Egwyddor Diogelu Data a nodir yn y Ddeddf

Mae cydymffurfio â deddfwriaeth diogelu data yn gyfrifoldeb pob aelod o’r Cyngor sy'n prosesu data personol. Mae disgwyl i weithwyr:

* gadw at Egwyddorion Diogelu Data
* ymgyfarwyddo â’r Polisi hwn a’i ddeall
* deall beth a olygir wrth 'data personol' a 'data personol sensitif' a gwybod sut i ymdrin â data o'r fath
* cysylltu â’r Swyddog Gwybodaeth (Gwasanaethau Cyfreithiol) os bydd unrhyw amheuaeth a pheidio â mentro mynd yn groes i’r Ddeddf

Mae gan y Swyddog Monitro awdurdod i weithredu fel Uwch-berchennog Risg Gwybodaeth ar ran y Cyngor ac ef sy'n gyfrifol am gydlynu'r gwaith o ddatblygu a chynnal a chadw polisïau, gweithdrefnau a safonau rheoli risg gwybodaeth.

# Egwyddorion Diogelu Data

Mae'r Cyngor hwn yn cymeradwyo ac yn cadw at yr Wyth Egwyddor yn llawn, fel y’u nodir yn y Ddeddf, sy'n datgan yn benodol bod rhaid prosesu data personol yn unol â’r Egwyddorion. Mae modd gorfodi’r Egwyddorion hyn yn gyfreithiol:

* Rhaid prosesu data personol yn deg ac yn gyfreithlon;
* Rhaid peidio â chasglu data personol ond ar gyfer un neu ragor o ddibenion penodedig a chyfreithlon, a rhaid peidio â’i brosesu ymhellach mewn unrhyw fodd sy'n anghydnaws â’r diben hwnnw neu'r dibenion hynny;
* Rhaid i ddata personol fod yn ddigonol, yn berthnasol ac nid yn ormodol mewn perthynas â’r diben neu’r dibenion y mae yn cael ei brosesu ar eu cyfer;
* Rhaid i ddata personol fod yn gywir a, lle bo angen, gael ei gadw’n gyfredol;
* Rhaid peidio â chadw data personol a brosesir i unrhyw ddiben neu ddibenion yn hwy nag y bo angen ar gyfer y diben hwnnw neu'r dibenion hynny;
* Rhaid prosesu data personol yn unol â hawliau gwrthrychau’r data dan y Ddeddf hon;
* Cymerir mesurau technegol a sefydliadol priodol yn erbyn prosesu data personol heb awdurdod neu’n anghyfreithlon ac yn erbyn colli neu ddinistrio neu achosi difrod yn ddamweiniol i ddata personol;
* Rhaid peidio â throsglwyddo data personol i wlad neu diriogaeth y tu allan i Ardal Economaidd Ewrop oni bai bod y wlad neu’r diriogaeth honno yn sicrhau lefel ddigonol o ddiogelwch i hawliau a rhyddid gwrthrychau’r data mewn perthynas â phrosesu data personol.

# Hawliau Gwrthrychau Data

Mae gan wrthrych data yr hawliau canlynol o dan y Ddeddf:

* Hawl i gael ei hysbysu gan unrhyw reolwr data a oes data personol y mae’r unigolyn hwnnw yn destun iddo yn cael ei brosesu gan neu ar ran y rheolwr data
* Hawl i wneud cais am fynediad gwrthrych ynglŷn â natur y wybodaeth a gedwir ac i bwy y mae wedi cael ei datgelu. Dylai unrhyw unigolyn sy’n dymuno arfer yr hawl hon wneud cais ysgrifenedig i Swyddog Gwybodaeth yr Awdurdod (Gwasanaethau Cyfreithiol). Cydymffurfir ag unrhyw gais o'r fath fel rheol o fewn 40 diwrnod calendr i dderbyn y cais ysgrifenedig
* Hawl i atal prosesu sy'n debygol o achosi difrod neu ofid
* Hawl i atal prosesu i ddibenion marchnata uniongyrchol
* Hawl i gyfyngu ar benderfyniadau awtomataidd
* Hawl i erlyn am iawndal os bydd yn dioddef niwed o ganlyniad i unrhyw weithredu croes i’r Ddeddf
* Hawl i gymryd camau i unioni, atal neu ddileu neu ddinistrio data anghywir

Lle bynnag y bo modd, ni ddylid caffael, cadw na datgelu data personol na data personol sensitif, oni bai bod yr unigolyn wedi rhoi ei gydsyniad. Os bydd unrhyw aelod o staff mewn unrhyw amheuaeth ynghylch "cydsyniad", dylai ymgynghori â’r Swyddog Gwybodaeth.

# Datgelu Data Personol

Mae gweithwyr i fod yn wyliadwrus a chymryd gofal pan ofynnir iddynt ddarparu data personol a gedwir am unigolyn arall. Yn benodol, rhaid iddynt sicrhau na ddatgelir data personol ar lafar nac yn ysgrifenedig i unrhyw unigolyn arall, aelodau’r teulu, cyfeillion, cyrff y Llywodraeth nac, mewn rhai amgylchiadau penodol, yr heddlu, heb gydsyniad gwrthrych y data ymlaen llaw. **Mae'r Polisi hwn yn penderfynu y gellir yn gyfreithlon ddatgelu data personol lle bo un o'r amodau canlynol yn berthnasol:**

* Mae gwrthrych y data wedi rhoi ei gydsyniad. Os yw'r wybodaeth yn ddata personol sensitif, efallai y bydd angen cydsyniad penodol
* Caniateir datgelu yn unol â’r Ddeddf
* Mae datgelu yn angenrheidiol i amddiffyn diogelwch cenedlaethol
* Mae datgelu yn angenrheidiol i atal neu ganfod trosedd, neu arestio neu erlyn troseddwyr
* Mae datgelu yn angenrheidiol ar gyfer asesu neu gasglu unrhyw dreth neu doll neu unrhyw ofyniad o natur debyg
* Mae datgelu yn angenrheidiol ar gyfer cyflawni swyddogaethau rheoleiddio (gan gynnwys iechyd, diogelwch a lles pobl yn eu gwaith)
* Mae’r data sydd i gael ei ddatgelu i gael ei ddefnyddio i ddibenion ymchwil
* Mae’r data yn wybodaeth y mae’n ddyletswydd ar yr Awdurdod drwy ddeddfwriaeth i’w rhoi i’r cyhoedd.
* Mae datgelu’r data yn ofynnol drwy ddeddfwriaeth, rheolaeth y gyfraith neu orchymyn llys

# Diogelwch Data

Mae’r holl staff yn gyfrifol am sicrhau:

* bod data personol sydd yn eu meddiant yn cael ei gadw’n ddiogel, gan ddefnyddio cabinetau dan glo, er enghraifft, caledwedd wedi'i amgryptio ac yn y blaen
* bod data cyfrifiadurol wedi’i warchod gan gyfrinair a bod cyfrineiriau unigol yn cael eu cadw’n gyfrinachol
* nad yw data personol yn cael ei ddatgelu’n ddamweiniol neu fel arall i unrhyw drydydd parti heb ganiatâd
* na ddylai data personol fod ar gael ond i’r rheiny sydd angen ei ddefnyddio
* y cymerir gofal i sicrhau bod mesurau diogelwch priodol wedi eu sefydlu i ddileu data personol. Dylid rhwygo cofnodion llaw a dylid cael gwared ohonynt yn ddiogel a dylid glanhau gyriannau caled hen gyfrifiaduron diangen
* nad eir â data personol oddi ar y safle ond pan fo hynny’n hollol angenrheidiol ac am yr amser byrraf posibl
* y cymerir gofal arbennig i sicrhau bod gliniaduron a ddefnyddir i brosesu data personol yn cael eu cadw’n ddiogel bob amser
* na chaiff data personol ei drosglwyddo dramor heb fesurau diogelu addas
* bod gwybodaeth bersonol yn cael ei rhannu â thrydydd parti yn unol â Chytundeb Rhannu Gwybodaeth Bersonol Cymru a fabwysiadwyd gan y Cyngor

Gall methiannau diogelwch gwybodaeth achosi niwed gwirioneddol a gofid i’r unigolion y maent yn effeithio arnynt a gall bywydau gael eu gosod mewn perygl hyd yn oed.

Os bydd methiant mewn diogelwch, er gwaethaf mesurau diogelu, (gan gynnwys 'methiannau fu bron â digwydd'), mae'n bwysig i staff adrodd am y methiant wrth eu rheolwr llinell. Caiff pob methiant o’r fath neu fethiant fu bron â digwydd ei gofnodi a'i fonitro. Pwrpas gwneud hynny yw sicrhau yr ymdrinnir â'r mater yn unol â Strategaeth Rheoli Gwybodaeth y Cyngor.

# Cadw Data Personol

Nid yw’r Ddeddf yn nodi unrhyw gyfnod byrraf na hwyaf ar gyfer cadw data personol. Yn hytrach mae'n cyfeirio at y pumed egwyddor diogelu data (gweler uchod). Bydd angen i'r holl staff:

* Ffurfio barn ynghylch gwerth presennol y wybodaeth a’i gwerth yn y dyfodol
* Adolygu hyd yr amser yr ydych yn cadw data bersonol
* Ystyried i ba ddiben neu ddibenion yr ydych yn cadw’r wybodaeth wrth benderfynu a ddylech ei chadw (ac am ba hyd)
* Dileu’n ddiogel y wybodaeth nad oes ei hangen i’r diben hwn mwyach
* Diweddaru, archifo, neu ddileu gwybodaeth yn ddiogel os bydd yn mynd yn rhy hen

# Statws y Polisi Hwn

Nid yw'r polisi hwn yn rhan o'r contract cyflogaeth ffurfiol ar gyfer staff ond mae'n amod cyflogaeth y bydd y staff yn cydymffurfio â’r rheolau a’r polisïau a wneir gan y Cyngor o bryd i'w gilydd.

Rhaid i’r holl aelodau etholedig gael gwybod am y Polisi ac am eu dyletswyddau unigol a'u cyfrifoldebau o dan y Ddeddf.

Mae gan y Cyngor nifer o bolisïau a gweithdrefnau sy'n ymwneud â diogelu data. Mae'r rhain yn cynnwys y Cod Ymarfer ar gyfer Toriadau Data a’r Strategaeth Rheoli Gwybodaeth.

Adolygu’r Polisi

Adolygir y polisi hwn o bryd i'w gilydd mewn ymateb i newidiadau deddfwriaethol ac fel rhan o fecanwaith y Cyngor ar gyfer adolygu polisïau a gweithdrefnau.

# Hyfforddiant

Mae'r Cyngor wedi datblygu modiwl hyfforddi ar-lein ar ddiogelu data. **Rhaid** i'r holl staff ac aelodau etholedig sy'n prosesu data personol gwblhau’r modiwl hyfforddi byr hwn.

# Cwynion

Mae'r awdurdod yn ymroddedig i gydymffurfio â’r Deddf. Dylai unrhyw unigolyn sy’n dymuno adrodd am bryderon yn ymwneud â’r Ddeddf gysylltu â Swyddog Cwynion yr Awdurdod:

Swyddog Cwynion, Gwasanaethau Cyfreithiol a Rheoleiddio, Cyngor Bwrdeistref Sirol Pen-y-bont ar Ogwr, Y Swyddfeydd Dinesig, Stryd yr Angel, Pen-y-bont ar Ogwr, CF31 4WB

Ffôn: 01656 643565

complaints@bridgend.gov.uk

# Swyddfa’r Comisiynydd Gwybodaeth

Swyddfa'r Comisiynydd Gwybodaeth yw awdurdod annibynnol y DU sy'n cynnal hawliau gwybodaeth er budd y cyhoedd, gan annog cyrff cyhoeddus i fod yn agored a hyrwyddo preifatrwydd data ar gyfer unigolion. Maent yn darparu gwybodaeth a chyngor, ac mae eu gwefan yn cynnwys ffynonellau defnyddiol o ddogfennau arfer gorau a chanllawiau i ymarferwyr: www.ico.gov.uk

Mae Swyddfa'r Comisiynydd Gwybodaeth yn cynnal cofrestr gyhoeddus o reolwyr data ac mae'r Cyngor hwn wedi'i gofrestru fel y cyfryw. O dan y Ddeddf, mae'n ofynnol i bob rheolwr data hysbysu ac adnewyddu ei hysbysiad yn flynyddol. Bydd y Swyddog Gwybodaeth (Gwasanaethau Cyfreithiol) yn adolygu'r Gofrestr Diogelu Data bob blwyddyn cyn hysbysu'r Comisiynydd Gwybodaeth.

Mae gan Swyddfa'r Comisiynydd Gwybodaeth yr awdurdod i gynnal asesiad neu "archwilio" dull y Cyngor o brosesu data personol er mwyn gweld a yw’r dull prosesu hwnnw yn dilyn arfer da.

Diffiniadau

## “Data”

Gwybodaeth –

1. sy’n cael ei phrosesu drwy gyfrwng offer sy’n gweithredu’n awtomatig mewn ymateb i gyfarwyddyd a roddwyd i’r diben hwnnw,
2. sy’n cael ei chofnodi gyda’r bwriad iddi gael ei phrosesu drwy gyfrwng offer o’r fath,
3. sy’n cael ei chofnodi fel rhan o system ffeilio berthnasol neu gyda’r bwriad iddi ffurfio rhan o system ffeilio berthnasol (gweler y diffiniad isod),
4. nad yw’n syrthio o fewn paragraff (a), (b) na (c) ond sy’n ffurfio rhan o gofnod y gellir cael mynediad ato
5. sy’n wybodaeth a gofnodwyd ac a gedwir gan awdurdod cyhoeddus ac nad yw’n syrthio o fewn unrhyw rai o baragraffau (a) i (d)

## “System Ffeilio Berthnasol”

Unrhyw gasgliad o wybodaeth sy'n ymwneud ag unigolion i'r graddau bod y casgliad, er nad yw’r wybodaeth yn cael ei phrosesu drwy gyfrwng offer sy'n gweithredu'n awtomatig mewn ymateb i gyfarwyddiadau a roddwyd i’r diben hwnnw, yn gasgliad strwythuredig, naill ai drwy gyfeirio at unigolion neu drwy gyfeirio at feini prawf sy'n ymwneud ag unigolion, yn y fath fodd fel bod gwybodaeth benodol sy'n ymwneud ag unigolyn penodol yn hawdd ei chael.

|  |
| --- |
| **“Data Personol”**Mae’n golygu data sy’n ymwneud ag unigolyn byw y gellir ei adnabod (a) oddi wrth y data hwnnw, neu(b) oddi wrth y data hwnnw a gwybodaeth arall sydd ym mherchnogaeth, neu yn debygol o ddod i berchnogaeth, rheolwr y data,ac sy'n cynnwys unrhyw fynegiant barn am yr unigolyn ac unrhyw arwydd o fwriadau'r rheolwr data neu unrhyw berson arall mewn perthynas â’r unigolyn\****Mae'n bwysig nodi, lle bo’r gallu i adnabod unigolyn yn dibynnu’n rhannol ar y data a gedwir ac yn rhannol ar wybodaeth arall (nid data o reidrwydd), y bydd y data a gedwir yn dal i fod yn "ddata personol".*** |

## “Data Personol Sensitif”

Data personol sy’n cynnwys gwybodaeth am y canlynol

1. tarddiad hiliol neu ethnig gwrthrych y data,
2. ei farn wleidyddol,
3. ei ddaliadau crefyddol neu ddaliadau eraill o natur debyg,
4. p’un a yw’n aelod o Undeb Llafur neu beidio,
5. ei iechyd neu ei gyflwr corfforol neu feddyliol,
6. ei fywyd rhywiol,
7. trosedd a gyflawnwyd neu yr honnir iddi gael ei chyflawni ganddo, neu
8. unrhyw achos cyfreithiol am unrhyw drosedd a gyflawnwyd neu yr honnir iddi gael ei chyflawni ganddo, diwedd achos o'r fath neu ddedfryd unrhyw lys mewn achos o'r fath.

## “Data anghywir”

I ddibenion y Ddeddf mae data yn anghywir os yw’n anghywir neu’n gamarweiniol ynglŷn ag unrhyw fater o ffaith

## “Rheolwr Data”

Person sydd (naill ai'n unigol neu ar y cyd neu yn gyffredin â phersonau eraill) yn pennu'r dibenion y mae unrhyw ddata personol i gael ei brosesu ar eu cyfer neu’r modd y mae i gael ei brosesu

## “Proseswr Data”

Unrhyw berson (ar wahân i gyflogai sy’n gweithio i reolwr y data) sy’n prosesu’r data ar ran rheolwr y data

|  |
| --- |
| **“Prosesu”** Ystyr “Prosesu” mewn perthynas â gwybodaeth neu ddata yw caffael, cofnodi neu gadw’r wybodaeth neu’r data neu gyflawni gweithrediad neu gasgliad o weithrediadau ar y wybodaeth neu’r data, gan gynnwys:(a) trefnu, addasu neu newid y wybodaeth neu’r data,(b) adalw, ymgynghori neu ddefnyddio’r wybodaeth neu’r data,(c) datgelu’r wybodaeth neu’r data drwy drawsyrru, lledaenu neu ei wneud ar gael mewn ffordd arall, neu(d) alinio, cyfuno, atal, dileu neu ddinistrio’r wybodaeth neu’r data |